钦定古今图书集成/明伦汇编/交谊典/第071卷 > 宋册府元龟 > 《秋日楚州郝司户宅遇饯霍使君序》
## 钦定古今图书集成/明伦汇编/交谊典/第071卷 > 宋册府元龟 > 《秋日楚州郝司户宅遇饯霍使君序》

前人

“上元二载，高秋八月。人多汴北，地实淮南。海气近而
苍山阴，天光秋而白云晚。川途所亘，郢路极于崤潼；
风壤所交，荆门洎干。吴越凭胜，地列雄州。城池当要
害之冲，寮采尽鹓鸾之选。昌亭旅食，悲下走之穷愁；
山曲淹留，属群公之宴喜。披鹤雾，陟龙门。故人握手，
新知满目。饮崔公之盛德，果遇攀轮；慕郝氏之高风，
还逢解榻”，接衣簪于座右，驻旌棨于城隅，临风云而
解带，眄江山以挥涕。岩楹左峙，俯映元潭；野迳斜开，
傍连翠渚。青𬞟布叶，乱荷芰而动秋风；朱草垂荣，杂
芝兰而涵晚液。舣仙舟于石岸，荐绮席于沙场，宾友
盛而芳樽满，林塘清而上筵肃。琴歌迭起，俎豆骈罗，
烟霞充耳目之翫，鱼鸟尽江湖之赏。情槃乐极，日暮
途遥，思染翰以凌云，愿麾戈以留景。嗟乎！“素交为重，
觉老幼之同归；朱绂傥来，岂荣枯之足道？且欣风物，
共悦濠梁，齐天地于一指，混飞沉于一贯。嗟乎！此懽
难再，殷勤北海之人；相见何时，惆怅南溟之路。请扬
文笔，共记良游。”人赋一言，俱成四韵云尔。